PIKK.ee

Seemnefestival 2025
2025-03-01 10:00 - 15:00 (Europe/Tallinn) | Jõgevamaa, Jõgevamaa, Eesti
IV Seemnefestivalil saab soetada nii seemneid, koduaias vajalikku kui osta kaasa kohalike tootjate kaupa. Koduaednikele on avatud temaatiline nõuandenurk, osaleda saab aianduse töötubades.

Müügil on Jõgeval kasvatatavate köögiviljasortide seemned väikepakendis. Rohkem tähelepanu pöörame tänavu kartulile: tutvustame siin aretatud kartulisorte, pakume maitsta ning müügil on kartuliseemne väikepakendid (5 kg).
Huvilisi ootavad vahekultuuride ja erinevate köögiviljasortide seemned, samuti mullasegud.
Festivalilt ei puudu ka söök ja jook. Oma kaupa ning lõunasööki pakuvad piirkonna toidutootjad ja toidupakkujad. Kavas on ka toiduvalmistamise töötuba.
Festival toimub uue aretuskeskuse taga asuvas universaalhallis. Parkida saab hoone lähedal parklates. Jõgeva linna ja festivalihoone vahel käib kaks korda päevas ka eribuss.
Sissepääs on tasuta. Palume võtta kaasa sularaha, sest kõikides müügilettides pole võimalik kaardiga maksta.

Festivali korraldavad Maaelu Teadmuskeskus ja Jõgevamaa Koostöökoda, toetab LEADER-meetme koostööprojekt “Kohalik toit on tervislik ja trendikas 2022-2023” ja INTERREGi projekt „Maintenance and scaling up potato growing and consumption heritage in Northern Baltic region to build up resilient communities“.

ETKI: Virtuaalne Seemnefestival 2022
2022-03-07 - 2022-03-13 | Veebis, Eesti
Toimumisaeg: 07.–13.03.2022
Toimumiskoht: Veebis
7. – 13. märts 2022 toimub Virtuaalne Seemnefestival.
Festival toimub Facebooki grupis Seemnefestival. Ettekanded algavad igal päeval kell 13.
Terve nädala jooksul on fookuses Eestis aretatud köögiviljasordid. Juttu tuleb ka vanadest pärandsortidest, vahekultuuridest ja mida silmas pidada välismaalt seemneid tellides. Iga teemapäeva illustreerivad sobivad toiduretseptid ja info, kust võimalikult kohalikku päritolu toidukraami ka osta.
Lisaks saab selle nädala jooksul Eesti Taimekasvatuse Instituudist tellida kodumaiste kartuli- ja köögiviljasortide seemet.
Seemnefestivali korraldavad Eesti Taimekasvatuse Instituut ja Jõgevamaa Koostöökoda. Järgmisel aastal kohtume juba Jõgeval!
